Dôvodová správa

Všeobecná časť
	Návrh nariadenia vlády Slovenskej republiky o minimálnych požiadavkách na poskytovanie a používanie osobných ochranných pracovných prostriedkov predkladá Ministerstvo práce, sociálnych vecí a rodiny Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. 
Navrhovaná úprava je predkladaná so zreteľom na skutočnosť, že zákon Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov sa zrušuje zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov. Zrušením zákona Národnej rady Slovenskej republiky č. 330/1996 Z. z. a jeho splnomocňovacieho ustanovenia § 16 ods. 1 písm. h), stráca právnu oporu nariadenie vlády Slovenskej republiky č. 504/2002 Z. z. o podmienkach poskytovania osobných ochranných pracovných prostriedkov, ktoré transponuje smernicu Rady 89/656/EHS z 30. novembra 1989 o minimálnych zdravotných a bezpečnostných požiadavkách na používanie osobných ochranných prostriedkov pracovníkmi na pracovisku (tretia samostatná smernica v zmysle článku 16 ods. 1 smernice 89/391/EHS). Účelom navrhovanej úpravy je zabezpečiť transpozíciu uvedenej smernice. 
Cieľom navrhovanej úpravy je vytvoriť podmienky na účinnú ochranu bezpečnosti a zdravia zamestnancov na pracovisku. Návrh ustanovuje podmienky poskytovania osobných ochranných pracovných prostriedkov, uvádza  zoznam osobných ochranných pracovných prostriedkov, zoznam nebezpečenstiev, ktoré vzhľadom na charakter ich účinkov, expozíciu a množstvo, môžu poškodiť zdravie alebo obťažovať pri práci. Zároveň  poskytuje zoznam pracovných činností, pri ktorých sa poskytujú osobné ochranné pracovné prostriedky, ako aj zoznam kritérií na výber osobných ochranných pracovných prostriedkov. Upravuje požiadavky na ich používanie a informovanie o spôsobe používania.
	V navrhovanej úprave je transponovaná smernica Rady 89/656/EHS aj so zreteľom na oznámenie Komisie z 30. decembra 1989 na vykonávanie smernice Rady 89/656/EHS týkajúceho sa posúdenia bezpečnostných aspektov osobných ochranných prostriedkov s cieľom ich výberu a použitia.
	Predkladaný návrh je v súlade s Ústavou Slovenskej republiky, ďalšími všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná, napríklad Dohovorom Medzinárodnej organizácie práce č. 155 z roku 1981 o bezpečnosti a zdraví pracovníkov a o pracovnom prostredí. 
	Návrh nariadenia vlády nemá dopad na štátny rozpočet, rozpočty obcí a rozpočty vyšších územných celkov. Nemá finančný, ekonomický a environmentálny vplyv, ani vplyv na zamestnanosť a podnikateľské prostredie, a preto sa nevyhotovuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie. Predpokladá sa pozitívny dopad návrhu nariadenia vlády na zlepšenie stavu bezpečnosti a ochrany zdravia pri práci a následne na znižovanie počtu a závažnosti pracovných úrazov a chorôb z povolania.
	Sekcia rozpočtovej politiky Ministerstva financií Slovenskej republiky v stanovisku č. MF/14900/2006-411 zo dňa 12. 4.2006 oznámila, že nemá k rozpočtovým dôsledkom uvedeného návrhu nariadenia vlády pripomienky.
Osobitná časť

K § 1
	Ustanovenie vymedzuje predmet právnej úpravy a definuje osobný ochranný pracovný prostriedok v spojitosti s účelom jeho používania. Zoznam osobných ochranných pracovných prostriedkov, ako aj zoznam nebezpečenstiev, ktoré by mohli ohroziť bezpečnosť a  zdravie pri práci, sú upravené v prílohách č. 1 a 2. Osobnými ochrannými a pracovnými prostriedkami a nebezpečenstvami sú aj iné prostriedky a nebezpečenstvá, ako uvedené v týchto prílohách, a to podľa konkrétnych pracovných podmienok na vykonávaní pracovných činností, ak sú v súlade s ustanoveniami tohto nariadenia. Ustanovuje sa, ktoré prostriedky nepatria do kategórie osobných ochranných pracovných prostriedkov.

K § 2
	Ustanovuje základný predpoklad na poskytovanie osobných ochranných pracovných prostriedkov, ktorým je prednostné použitie technických prostriedkov, prostriedkov chrániacich viaceré osoby a organizačných opatrení. Zoznam prác, pri ktorých sa poskytujú osobné ochranné pracovné prostriedky, je uvedený v prílohe č. 3.
Vymedzujú sa tiež charakteristiky osobných ochranných pracovných prostriedkov v záujme účinného plnenia ochranných funkcií, ak ich zamestnanec súčasne používa viacero. Ustanovuje sa podmienka, aby poskytované osobné ochranné pracovné prostriedky boli v súlade s nariadením vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné pracovné prostriedky v znení nariadenia vlády Slovenskej republiky č. 323/2002 Z. z. 

K § 3
	Ustanovením sa vymedzujú rámcové kritériá na osobný ochranný pracovný prostriedok, aby mohol plniť ochrannú funkciu. Zoznam ďalších kritérií na výber osobného ochranného pracovného prostriedku je uvedený v prílohe č. 4. Vymedzujú sa podmienky pre prípad, že ten istý osobný ochranný pracovný prostriedok používa viac zamestnancov.

K § 4
	V ustanovení sa vymedzuje postup posudzovania osobných ochranných pracovných prostriedkov tak, aby sa zabezpečil výber osobných ochranných pracovných prostriedkov primeraných nebezpečenstvám vyplývajúcim z pracovnej činnosti. Ustanovujú sa dôvody na opakované posudzovanie rizika, hodnotenie nebezpečenstiev a opakované posudzovanie, či poskytované osobné ochranné pracovné prostriedky sú vhodné z hľadiska reálneho stavu na pracovisku.
Zamestnávateľ priebežne posudzuje riziko, hodnotí nebezpečenstvá a posudzuje vhodnosť poskytovaných osobných ochranných pracovných prostriedkov podľa aktuálneho stavu relevantných podmienok.

K § 5
	Ustanovuje sa požiadavka, aby zamestnávateľ poskytoval osobné ochranné pracovné prostriedky podľa vlastného zoznamu, ktorý vypracuje podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov. Ustanovujú sa požiadavky na obsah zoznamu a na prehodnocovanie zoznamu.
Zoznam poskytovaných osobných ochranných pracovných prostriedkov zamestnávateľ priebežne upravuje podľa aktuálneho stavu relevantných podmienok.

K § 6
Ustanovujú sa základné požiadavky na používanie a udržiavanie osobného ochranného pracovného prostriedku. Špecifikujú sa povinnosti zamestnávateľov pri oboznamovaní a informovaní zamestnancov súvisiace s používaním osobných ochranných pracovných prostriedkov, najmä s existujúcimi nebezpečenstvami a s korektným spôsobom ich používania.

K § 7
	Ustanovenie identifikuje smernicu ES, ktorá je transponovaná týmto nariadením vlády a je uvedená v prílohe č. 5.

K § 8
	Zrušuje sa doterajšia právna úprava poskytovania osobných ochranných pracovných prostriedkov.

K § 9

Ustanovuje sa dátum nadobudnutia účinnosti nariadenia vlády, ktorý je koordinovaný s dňom nadobudnutia účinnosti zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov.

K prílohe č. 1
	Uvádza zoznam osobných ochranných pracovných prostriedkov určených na ochranu bezpečnosti a zdravia pri práci. V súlade s § 1 ods. 2 tohto nariadenia vlády môžu byť týmito osobnými ochrannými pracovnými prostriedkami aj iné osobné ochranné pracovné prostriedky, ktoré nie sú uvedené v tomto zozname.

K prílohe č. 2
	Poskytuje zoznam nebezpečenstiev, ktoré vzhľadom na charakter ich účinkov, dĺžku expozície a množstvo, môžu poškodiť zdravie alebo obťažovať pri práci a možno sa pred nimi chrániť prostredníctvom osobných ochranných pracovných prostriedkov. Takými nebezpečenstvami, podľa konkrétnych pracovných podmienok, môžu byť v súlade s § 1 ods. 2 tohto nariadenia vlády a iné nebezpečenstvá, ako sú uvedené v zozname.

K prílohe č. 3
	Uvádza zoznam prác a činnosti, pri ktorých sa poskytujú a používajú osobné ochranné pracovné pomôcky, ak sa pri ich vykonávaní vyskytujú nebezpečenstvá, ktoré môžu poškodiť zdravie zamestnanca. Podľa skutočných pracovných podmienok a v súlade s § 2 ods. 2 tohto nariadenia vlády môžu byť takými prácami a činnosťami aj iné práce a činnosti, ako sú uvedené v zozname.

K prílohe č. 4
	Poskytuje ďalšie kritéria hodnotenia, ktoré treba zohľadňovať pri výbere osobných ochranných pracovných prostriedkov. 

K prílohe č. 5
	V súlade so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov, sa označuje preberaný právny akt Európskych spoločenstiev.